Die vier mans, wat verdink word van die verkragting van en moord op die 16-jarige Franziska Blöchliger, verskyn na verwagting weer Woensdag in die Wynberg-landdroshof.
Blöchliger se liggaam is in Maart in die Tokai-woud in Kaapstad gevind nadat sy gaan draf en nooit weer teruggekeer het nie. 'n Nadoodse ondersoek het getoon Blöchliger is verkrag. Sand is in haar keel gevind en wurgmerke aan haar nek. Sy het glo versmoor toe haar gesig in die grond gedruk is.
Vier verdagtes is kort daarna in hegtenis geneem. Die tweede beskuldigde, Jerome Moses en die vierde beskuldigde, Daniel Easter, is vroeër op borgtog vrygelaat, aangesien hulle slegs verbind kan word met Blöchliger se gesteelde selfoon.
Die ander twee beskuldigdes, Howard Oliver en Jonathan Jonas, het reeds vroeër aangedui hulle sal nie om borgtog aansoek doen nie. Een van hulle word verbind met 'n ander saak van moord, verkragting en roof, terwyl die tweede een versuim het om in die hof te verskyn by 'n vorige geleentheid in verband met 'n ander saak. Een van hulle word glo deur DNS-uitslae aan Blöchliger se verkragting verbind.
Die saak is vroeër uitgestel sodat selfoondata as deel van die bewysstukke saamgestel kan word. Die hof is ook ingelig dat Moses voortaan deur adv. Kevin Pietersen verteenwoordig sal word.
Landdros Hafiza Mohamed het die moord vroeër beskryf as "een van die gruwelikste en gewelddadigste misdade wat sy in haar loopbaan moes aanhoor".
Weet nie hoe kan enige advokaat,prokereur sulke mense verdedig nie…. ?
Wat kan enige regsgeleerde aanvoer as verdediging van sulke monsters.
REGverdigheid sou eintlik wees as daardie regsverteenwoordiger self omdraai en vir die persoon sê jy is skuldig van iets grusaam en sal ek jou nie verder help nie.
Hierdie moord van die onskuldige tiener was so onmenslik dat net die ergste straf moontlik reg sal wees. En dit sal nie eers goed genoeg wees nie.